Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2019/C 428/11)

Käesolev teade on avaldatud vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Barbanza e Iria“

PGI-ES-A1255-AM02

Teate kuupäev: 11.10.2019

HEAKSKIIDETUD MUUDATUSE KIRJELDUS JA PÕHJUSED

1. Muudatused analüütilistes piirnormides

Kirjeldus ja põhjused

Kehtivas tootespetsifikaadis on lenduvate hapete ja vääveldioksiidisisalduse jaoks kehtestatud liiga ranged piirnormid, mille tõttu ei vasta spetsifikaadi nõuetele asjakohaste organoleptiliste omadustega tooted, millel on „Barbera e Iria“ veinide iseloomulikud tunnused.

Kehtivas tootespetsifikaadis on lenduvate hapete sisalduse piirnormiks kõikide veinitüüpide puhul kehtestatud 0,8 grammi äädikhappe liitri kohta, samas on inimese lõhnameelel seda happesust võimalik tuvastada alles veidi suuremate väärtustes juures. Seepärast tehakse ettepanek tõsta seda piirmäära 0,9 grammini liitri kohta veinide puhul, mida turustatakse nende valmimise aastal, ning 1,0 grammini liitri kohta veinide puhul, mis lastakse turule vähemalt üheaastase laagerdumise järel.

Tootespetsifikaadis on vääveldioksiidisisaldus praegu piiratud 125 milligrammini liitri kohta ainult ühest viinamarjasordist valmistatud veinide puhul ja 150 milligrammini liitri kohta muude veinitüüpide puhul. Viimastel aastatel lastakse ühe enam turule selle geograafilise tähisega veine, mis on kauem laagerdunud. Veinidel, mis on kauem laagerdunud, on suurem oksüdeerumisrisk. Seega võivad selliste veinide jaoks praegused piirnormid olla liiga piiravad, mis tähendab, et väga hea organoleptilise kvaliteediga veinid, mille vääveldioksiidisisaldus jääb õigusaktidega lubatud piiridesse, ei saa kasutada geograafilist tähist. Seetõttu tehakse ettepanek tõsta vääveldioksiidi piirmäära 175 milligrammini liitri kohta valgete veinide puhul ja 150 milligrammini liitri kohta punaste veinide puhul.

Need tootespetsifikaadi muudatused tuleks liigitada delegeeritud määruse (EL) 2019/33 artikli 14 kohaseks standardmuudatuseks.

Need muudatused mõjutavad tootespetsifikaadi punkti 2.a ja koonddokumendi punkti 1.4.

2. Suurem saagikus hektari kohta valgete viinamarjasortide puhul

Kirjeldus ja põhjused

Kuna viimaste aastate kogemused näitavad, et suure hulga viinamarjaistanduste saagikus on praegu lubatust suurem, ilma et see halvendaks veini kvaliteeti, tuleb tootespetsifikaadis valgete viinamarjasortide saagikust tõsta 10 000kilogrammilt 12 000kilogrammile hektari kohta.

See tootespetsifikaadi muudatus tuleks liigitada delegeeritud määruse (EL) 2019/33 artikli 14 kohaseks standardmuudatuseks.

Muudatus mõjutab tootespetsifikaadi punkti 5 ja koonddokumendi punkti 1.5.2.

3. Sordi lisamine

Kirjeldus ja põhjused

Sordi 'Merenzo' lisamise puhul tuleb märkida, et seda juba kasvatatakse asjaomases piirkonnas, kuigi väikestes kogustes. Tegemist on Galicias traditsiooniliselt kasvatatava viinamarjasordiga, mis ei ole küll eriti levinud madala saagikuse ja mädanikule vastuvõtlikkuse tõttu. Selle lühike kasvutsükkel sobib kõnealuse geograafilise tähise looduskeskkonnaga: kohalikes oludes küpseb see sort hästi ja sellest saab toota hea kvaliteediga viinamarjavirret.

See tootespetsifikaadi muudatus tuleks liigitada delegeeritud määruse (EL) 2019/33 artikli 14 kohaseks standardmuudatuseks.

Muudatus mõjutab tootespetsifikaadi punkti 6 ja ei mõjuta koonddokumenti.

KOONDDOKUMENT

1. Registreeritav(ad) nimetus(ed)

Barbanza e Iria

2. Geograafilise tähise tüüp

KGT – kaitstud geograafiline tähis

3. Viinamarjasaaduste kategooriad

1. Vein

4. Veini(de) kirjeldus

Veinid – valged ja punased veinid ja ainult ühest viinamarjasordist valmistatud veinid

Veinid on visuaalselt kerged, puhtad, säravad ja sügava värvusega; nende lõhn on rikkalik, on tunda veini valmistamiseks kasutatava tooraine omadusi, mõõdukalt alkoholi ning lille- ja puuviljast nüanssi; maitselt on need pehmed, värsked, rikkalikud ja tasakaalustatud ning kergelt happelise noodiga.

Ainult ühest sordist valmistatud veinide minimaalne tegelik alkoholisisaldus: 11 %.

Vähemalt üheaastase laagerdumise järel turule lastud veinide maksimaalne lenduvate hapete sisaldus: 16,66 milliekvivalenti liitri kohta.

Valgete veinide maksimaalne vääveldioksiidisisaldus: 175 milligrammi liitri kohta.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10 Minimaalne üldhappesus 5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 15 Maksimaalne vääveldioksiidi üldsisaldus (milligrammides liitri kohta): 150

5. Veinivalmistustavad

a. Peamised veinivalmistustavad

Veinivalmistuse eritavad

Pärast viinamarjadest ekstraheerimist ja pressimisjääkidest eraldamist ei tohiks virde saagis ületada 67 liitrit 100 kg viinamarjade kohta.

b. Maksimaalne saagis

Valged viinamarjasordid:

12 000kilogrammi viinamarju hektari kohta

Valged viinamarjasordid:

80,4 hektoliitrit hektari kohta

Punased viinamarjasordid

8 000kilogrammi viinamarju hektari kohta

Punased viinamarjasordid

53,6 hektoliitrit hektari kohta

6. Määratletud piirkond

Boiro, Catoira, Dodro, A Pobra do Caramiñali, Pontecesuresi, Rianxo, Ribeira ja Valga omavalitsusüksused, samuti Lousame omavalitsusüksuse vallad Camboño, Fruíme ja Tállara; Padróni omavalitsusüksuse vallad Iria Flavia ja Padrón; Porto do Soni omavalitsusüksuse vallad Baroña, Caamaño, Queiruga, Ribasieira, San Pedro de Muro ja Xuño.

Enamik sellest geograafilisest piirkonnast asub A Coruña provintsis, välja arvatud Pontevedra provintsi kuuluvad omavalitsusüksused Catoira, Valga ja Pontecesures.

7. Peamised veiniviinamarjasordid

'ALBARIÑO'

8. Seos(ed)

Veinid peegeldavad kohalikku temperatuuri, sademeid ja kasvutingimusi, samuti inimtegurit, mis väljendub sortide (kasutatakse peamiselt kohalikke sorte) ja parimate maatükkide (sellele geograafilisele piirkonnale iseloomulikud mudased, sügavad, vett läbilaskvad mullad) valimises ning heade kasvatustavade kasutamises. Viimaste puhul tuleb esile tõsta viinapuude lõikamist ja vormi kujundamist, mida tehakse käsitsi ja väga oskuslikult ja mis võimaldab piirkonna viinamarjakasvatuspotentsiaali täielikult ära kasutada. Kõik need tingimused annavad tulemuseks tasakaalustatud, harmoonilised veinid, mis säilivad hästi ja millel on suurepärane lõhnabukett.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus:

Vein villitakse määratletud geograafilises tootmispiirkonnas. Veini transport ja villimine väljaspool tootmispiirkonda võib kahjustada veini kvaliteeti, kuna seda võivad muu hulgas ohustada redoksreaktsioon ja temperatuuri kõikumine. Mida suurem on läbitav vahemaa, seda suuremad on riskid. Päritolupiirkonnas villimine võimaldab säilitada toote eripära ja omadused. See asjaolu ning kaitstud geograafilise tähisega „Barbanza e Iria“ veinide tootjate aastate jooksul omandatud kogemused ja põhjalikud teadmised veinide eriliste omaduste kohta tingivad vajaduse villida veine päritolupiirkonnas, tänu millele säilivad kõik nende füüsikalis-keemilised ja organoleptilised omadused.

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

kõigil pudelitel peab olema nummerdatud lisamärgis, mis sisaldab ka geograafilise tähise logo.

Link tootespetsifikaadile

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_BARBANZA_e_IRIA_Pliego_de_condiciones_final_julio_2019.pdf

(1) ELT L 9, 11.1.2019, lk 2.